钦定古今图书集成/明伦汇编/闺媛典/第028卷 > 周大将军陇东郡公侯莫陈君夫人窦氏墓志
## 钦定古今图书集成/明伦汇编/闺媛典/第028卷 > 周大将军陇东郡公侯莫陈君夫人窦氏墓志

铭　　　　　　　　　　　　　《前人》。

夫人讳某，扶风平陵人也。章武开国，名高外戚之右；
安丰入朝，位在功臣之上。祖以孝昌之始，主诺淮阳；
父以正光之初，褰帷海岱。夫人生于礼义之门，宗于
箴诫之德，虔恭惟礼，令淑惟仪。及乎百两言归，三星；
在户。箴盥，始事，条枚。是则有子从政，犹无逸豫之心；
有夫出征，自识山陵之兆。大统十六年，册授永安郡
君。妇以夫尊，亲由子贵，朝章家庆，兼而有之。保定二
年，改授陇国夫人。车服礼数，褂褵典则，有美河鲂，足
光彤史。既而风霜所及，灰琯遂侵，与善何言，至于大
渐。天和六年四月七日薨，春秋六十有六。即以其年
十月十日，迁葬于咸阳万年县之杜原。山形起伏，既
符白鹤之祥；地势风烟，乃合青乌之气。铭曰：

观津世族，平陵豪姓。四侯登仕，三君从政。白狼建功，
丹蛇袭庆。汉之广矣，先闻淑令。君子朝端，贤才家政。
簪珥以礼，轩车以命。让果成廉，推珠止竞。百年超忽，
千金莫恃。室谢贤夫，庭辞贵子。归鞍辍露，采蘩废祀。
室委眠蚕，衣留画雉。云垂下泽，日掩高舂。空帷旧馆，
虚幕新封。山回广柳，路没深松。游魂几变，夫人何从？